钦定古今图书集成/明伦汇编/官常典/第204卷 > 陆象先
## 钦定古今图书集成/明伦汇编/官常典/第204卷 > 陆象先

按《唐书陆元方传》：“元方子象先，器识沈邃，举制科高
第，为扬州参军事。时吉顼与元方同为吏部侍郎，顼
擢象先为洛阳尉，元方不肯当。顼曰：‘为官择人，岂以
吏部子废至公邪’？卒以授。俄迁监察御史，累授中书
侍郎。景云中，进同中书门下平章事，监修国史。初，太
平公主谋引崔湜为宰相，湜曰：‘象先人望，宜干枢近，
君不者，湜敢辞’？”主不得己为言之，遂并知政事。然其
性恬静寡欲，议论高简，为时推向。湜尝曰：“陆公加于
人一等。”公主既擅权，宰相争附之，象先未尝往谒。及
谋逆，召宰相议曰：“宁王长，不当废嫡立庶。”象先曰：“帝
得立，何也？”主曰：“帝有一时功，今失德，安可不废？”对曰：
“立以功者，废必以罪。今不闻天子过失，安得废？”主怒，
更与宝、怀贞等谋，卒诛死。时象先与萧至忠、岑羲等
坐为主所进，将同诛，元宗遽召免之，曰：“岁寒，然后知
松柏之后凋也。”以保护功，封兖国公，赐封户二百。初，
难作，睿宗御承天楼，群臣稍集，帝麾曰：“助朕者留，不
者去。”于是有投名自验者。事平，元宗得所投名，诏象
先收按，象先悉焚之。帝大怒，欲并加罪，顿首谢曰：“赴
君之难，忠也。陛下方以德化天下，奈何杀行义之人？
故臣违命安反侧者，其敢逃死！”帝寤善之。时穷治忠、
羲等党与，象先密为申救，保全甚众，当时无知者。罢
为益州大都督府长史、剑南按察使。为政尚仁恕，司
马韦抱真谏曰：“公当峻扑罚以示威，不然，民慢且无
畏。”答曰：“政在治之而已，必刑法以树威乎？”卒不从，而
蜀化。累徙蒲州刺史，兼河东按察使。小吏有罪，诫遣
之，大吏白争以为可杖。象先曰：“人情大抵不相远，谓
彼不晓吾言邪？必责者，当以汝为始。”大吏惭而退。尝
曰：“天下本无事，庸人扰之为烦耳。第澄其源，何忧不
简邪？”故所至，民吏怀之。入为太子詹事，历户部尚书，
知吏部选事，母丧免。起为扬州大都督府长史，迁太
子少保。卒，年七十二，赠尚书左丞相，谥曰文贞。始，象
先名景初，睿宗曰：“子能绍先构，是为象贤者。”乃赐名
焉。